ANC ontken hy is bankrotDie ANC het Vrydag berigte ontken dat die party ernstige finansiële probleme het. “Ons verwerp die bewering dat die ANC bankrot is,” het Zizi Kodwa, woordvoerder van die ANC, gesê. Volgens hom word die ANC grootliks deur donasies befonds en is die party nie ŉ “winsgewende organisasie” nie. Mail&Guardian het Vrydag berig dat die regerende party finansieel in die moeilikheid is nadat sy verkiesingsbefondsing glo met R20 miljoen gesny is nadat die party minder setels in die parlement gekry het na vanjaar se verkiesing. Die koerant het berig dat nagenoeg die helfte van die party se personeel afgelê kan word. Kodwa het gesê die ANC het ŉ aansienlike bedrag geld spandeer op sy eeufeesvieringe maar het geweier om kommentaar te lewer rakende die beweerde afleggings. “Die kwessie rakende salarisse en die ANC se personeel, soos berig in die Mail&Guardian, is tussen die ANC en sy werknemers,” het hy gesê. “Die ANC se rekord praat vir homself. Die ANC het vir die afgelope 10 jaar nie enige personeel afgelê nie. Ons waardeer die opofferings en bydraes wat ons personeel gemaak het. Ons is ŉ organisasie wat omgee.” Die Mail&Guardian het berig dat Gwede Mantashe, die ANC sekretaris-generaal, ontken het dat daar ŉ “behoefte” was vir afleggings.